Зэныбжьэгъугъэр и лъабжьэу
Зольскэ къуажэм дэт «Арена» спорт комплексым щекIуэкIащ алыдж-урым бэнэкIэмкIэ Дзэлыкъуэ, Шэрэдж щIыналъэхэм я «Зэныбжьэгъугъэ» зэпеуэр. АбыкIэ хъыбар дигъэщIащ Дзэлыкъуэ щIыналъэ администрацэм и пресс-IэнатIэм и лэжьакIуэ Щокъуий Iэминэ.
Зэхьэзэхуэр къыщызэIуихым Дзэлыкъуэ щIыналъэ администрацэм и Iэтащхьэм и къуэдзэ Дохъушокъуэ Исмэхьил хьэщIэхэм сэлам гуапэ ярихащ икIи спортсменхэм зэIущIэ дахэ, удэзыхьэх къагъэлъэгъуэну ехъуэхъуащ.
Шэрэдж щIыналъэ администрацэм и Iэтащхьэм и къуэдзэ Ульбашев Сэхьэдин къыщыпсалъэм щIыналъитIым я Iэтащхьэхэм фIыщIэ яхуищIащ иджырей зэхьэзэхуэр къызэгъэпэщынымкIэ щIэгъэкъуэн зэрыхъуам папщIэ. «2017 гъэм и мазае мазэм Iэ зытрадза зэгурыIуэныгъэр, щIыналъэхэм я зэдэлэжьэныгъэм теухуар — ди къэкIуэнум хуэгъэпсащ. Ар фэращ щIэтщIэр, къыдэкIуэтей щIэблэхэм папщIэщ», — къыхигъэщащ абы.
«Зэныбжьэгъугъэ» зэхьэзэхуэм хэтащ зи ныбжьыр илъэси 9 — 13-хэм ит спортсмен ныбжьыщIи 100-м нэблагъэ. Я хьэлъагъ елъытауэ гуэшауэ щыта гуп 11-м щытекIуахэм кубокхэр, грамотэхэр, медалхэр иратащ.
«Ди республикэм исхэм я зэныбжьэгъугъэр, зэгурыIуэныгъэр, зэкъуэтыныгъэр илъэс къэс нэхъ быдэ ирехъу!», — жиIащ Дохъушокъуэ Исмэхьил зэхьэзэхуэр щызэхуищIыжым.
ЖЫЛАСЭ Замир.
